[bookmark: _GoBack]UDHËZIM
Nr.7, datë 3.5.2007

Mbi kontrollin dhe monitorimin e subjekteve 
që mbjellin kërp industrial

Në mbështetje të nenit 102 pika 4 të Kushtetutës, nenit 9 të ligjit nr.7975, datë 26.7.1995 “Për barnat narkotike dhe lëndët psikotrope”, të ndryshuar, Ministri i Brendshëm dhe Ministri i Bujqësisë, Ushqimit dhe Mbrojtjes së Konsumatorit,

UDHËZOJNË:

1. Ministria e Bujqësisë, Ushqimit dhe Mbrojtjes së Konsumatorit dhe Ministria e Brendshme, të cituara më poshtë “Palët”, nëpërmjet këtij udhëzimi të përbashkët, synojnë rritjen e bashkëpunimit dhe koordinimin sa më të mirë të veprimtarisë së strukturave  të specializuara të tyre, për të luftuar me efikasitet kultivimin e bimëve narkotike në përgjithësi, si dhe për të kontrolluar e monitoruar kultivimin e kërpit industrial në veçanti, me qëllim parandalimin e devijimit nga destinacioni të këtij aktiviteti dhe vënien para përgjegjësisë ligjore të atyre subjekteve që veprojnë në kundërshtim  me legjislacionin në këtë fushë.
2. Strukturat përkatëse qendrore  dhe vendore të dy palëve dhe konkretisht: Drejtoria e Përgjithshme e Policisë së Shtetit dhe Enti Shtetëror i Farave dhe Fidanëve, drejtoritë e policisë  dhe drejtoritë rajonale të bujqësisë, ushqimit dhe mbrojtjes së konsumatorit në qarqe; komisariatet e policisë dhe zyrat e bujqësisë në rrethe, të shkëmbejnë informacione dhe të bashkëpunojnë për të arritur objektivat e përmendura në pikën 1. 
3. Shërbimi karantinor-fitosanitar i Ministrisë së Bujqësisë, Ushqimit dhe Mbrojtjes së Konsumatorit të bllokojë importimin e farave të ndryshme të kërpit industrial, pa leje të veçantë të lëshuar nga Enti Shtetëror i Farave dhe Fidanëve. Në rast nevoje, inspektorët e karantinës –fitosanitar, në bashkëpunim me inspektorët e farave dhe fidanëve, të kërkojnë ndihmën e strukturave të policisë kufitare.
4. Në pikat e kalimit të kufirit, inspektorët e karantinës-fitosanitar dhe në doganat pritëse, inspektorët farave e fidanëve të rretheve, të plotësojnë për çdo kontingjent të farës së kërpit industrial dokumentacionin bazë të materialit mbjellës bimor. Për rastet e dyshimta në dokumentacionin e origjinës për farën e kërpit industrial të bëhet bllokimi i kontingjentit, duke kërkuar verifikimin nga organet e specializuara të Entit Shtetëror të Farave dhe Fidanëve dhe të Policisë së Shtetit.
5. Inspektorët e Entit Shtetëror të Farave dhe Fidanëve dhe ata të rretheve të ushtrojnë kontrolle sistematike në pikat e shitjes, të bllokojnë e sekuestrojnë çdo kontingjent që nuk vërteton origjinën e farës së kërpit industrial mbi qëllimin e përdorimit të saj dhe në rast nevoje të kërkojnë mbështetje nga Policia e Shtetit.
6. Enti Shtetëror i Farave dhe Fidanëve të evidentojë të gjitha sasitë e farës së kërpit industrial që futen zyrtarisht në territorin e Republikës së Shqipërisë, zonat ku do të përdoret dhe sipërfaqet që do të mbillen. Në këtë proces monitorimi të bashkërendohet puna me Policinë e Shtetit.
7. Enti Shtetëror i Farave dhe Fidanëve të informojë Ministrinë e Bujqësisë, Ushqimit dhe Mbrojtjes së Konsumatorit për çdo kontingjent të farës që importohet dhe zonat ku do të mbillet. Drejtoria përkatëse e Ministrisë së Bujqësisë, Ushqimit dhe Mbrojtjes së Konsumatorit të njoftojë drejtorinë përkatëse të Ministrisë së Brendshme.
8. Importi i farës së kërpit industrial, lejohet vetëm me leje të veçantë për çdo kontingjent të lëshuar nga Enti Shtetëror i Farave dhe Fidanëve dhe të miratuar nga Ministri i Bujqësisë, Ushqimit dhe Mbrojtjes së Konsumatorit.
Leja për importin e farës së kërpit industrial jepet vetëm kur personi ose subjekti plotëson  kushtet sipas nenit 9 të ligjit nr.7975, datë 26.7.1995 “Për barnat narkotike dhe lëndët psikotrope”, të ndryshuar dhe formularin për vetëdeklarimin mbi të dhënat identifikuese, origjinën e farës, adresën e eksportuesit dhe qëllimin e importimit të tij. Gjithashtu përpara miratimit të lejeve nga Ministri për importimin e farës së kërpit industrial, të kërkohet një mendim nga Policia e Shtetit me qëllim për të parandaluar aktivizimin në këtë aktivitet të personave me precedent kriminal në fushën e kultivimit të bimëve narkotike apo të prodhimit e shitjes së drogave.
9. Inspektorët e farave dhe fidanëve në drejtoritë rajonale të bujqësisë, ushqimit dhe mbrojtjes së konsumatorit dhe personat e ngarkuar në zyrat e bujqësisë, ushqimit dhe mbrojtjes së konsumatorit në rrethe, në bashkëpunim me pushtetin vendor, të informojnë fermerët dhe subjektet mbi legjislacionin në këtë fushë. Në bashkëpunim me strukturat e specializuara të Policisë së Shtetit të organizojnë kontrolle dhe inspektime gjatë fazave të ndryshme të procesit të prodhimit dhe të merren mostra me procesverbal, të cilat të dërgohen nga specialistët e Policisë së Shtetit në Institutin e Policisë Shkencore për ekzaminime. Në rast se nga ekzaminimi del një përqindje më e lartë e TCH-së nga ajo që lejon ligji, atëherë Policia e Shtetit, në bashkëpunim me prokurorinë marrin masat përkatëse ndaj personave përgjegjës. Gjithashtu të monitorohet edhe destinacioni i produktit  të prodhuar.
10. Brenda një muaji nga nënshkrimi i këtij udhëzimi, të gjitha këto struktura të kenë caktuar e të kenë shkëmbyer të dhënat për pikat e kontaktit dhe mënyrat e shkëmbimit të informacionit. Në vazhdimësi, çdo ndryshim i pikave të kontaktit apo mënyrës së komunikimit t’i njoftohet menjëherë palës tjetër. 
Ky udhëzim hyn në fuqi menjëherë.

